“จุรินทร์” กำชับพาณิชย์ตรวจเข้มสินค้าช่วง “ตรุษจีน” จ่อเอาผิดหากขายโก่งราคา!
“จุรินทร์ ลักษณวิศิษฏ์” รองนายกรัฐมนตรี กำชับพาณิชย์ตรวจเข้มสินค้าช่วง “ตรุษจีน” ทั่วประเทศ จ่อเอาผิดหากพบขายโก่งราคา!
“จุรินทร์ ลักษณวิศิษฏ์” รองนายกรัฐมนตรี กำชับพาณิชย์ตรวจเข้มสินค้าช่วง “ตรุษจีน” ทั่วประเทศ จ่อเอาผิดหากพบขายโก่งราคา!
23 ม.ค. 2563

ผู้สื่อข่าวรายงานว่า วันนี้(23 ม.ค.63) นายจุรินทร์ ลักษณวิศิษฏ์ รองนายกรัฐมนตรี และรัฐมนตรีว่าการกระทรวงพาณิชย์ กล่าวในพิธีเปิดกิจกรรมรณรงค์ฉลาดซื้อประหยัดใช้ “พาณิชย์ตุ้งแช่ รับปีหนูทอง” ที่ศูนย์การค้าตลาดรังสิต อ.ธัญบุรี จ.ปทุมธานี ว่ากิจกรรมนี้เกิดขึ้นโดยความร่วมมือระหว่างกรมการค้าภายใน กับตลาดกลางสินค้าเกษตร และตลาดสดในความส่งเสริมของกรมการค้าภายใน จำนวน 10 แห่ง ทั้งในกรุงเทพฯ และปริมณฑล ในพื้นที่ 4 จังหวัด
ประกอบด้วย 1.ปทุมธานี จำนวน 1 แห่ง ได้แก่ ศูนย์การค้าตลาดรังสิต  2.นนทบุรี จำนวน 2 แห่ง ได้แก่ ตลาดบางใหญ่ และตลาดพระราม 5  3.นครปฐม จำนวน 1 แห่ง ได้แก่ ตลาดศาลายา และ 4.กรุงเทพฯ จำนวน 6 แห่ง ได้แก่ ตลาดศูนย์การค้ามีนบุรี ตลาดยิ่งเจริญ ตลาดฟู้ดวิลล่า ตลาดอ่อนนุชเฟรชมาร์ท ตลาดบางขุนศรี และตลาดถนอมมิตร
โดยกรมการค้าภายใน ได้มีการประสานกับห้างและร้านค้าต่างๆให้ขายสินค้าในช่วงเทศกาลตรุษจีนในราคาที่เป็นธรรม และได้สั่งการให้พาณิชย์จังหวัดทั่วประเทศตรวจสอบเพื่อให้ผู้บริโภคสามารถซื้อสินค้าได้ในราคาที่เป็นธรรม หากพบสิ่งผิดปกติจะต้องดำเนินการจัดการให้เป็นไปตามกฎหมาย และรายงานให้ทราบโดยด่วนที่สุด
“ท่านที่มาจับจ่ายซื้อของในวันนี้ ไม่เพียงแต่จะได้สินค้าที่จำเป็นต้องใช้ในเทศกาลตรุษจีนในราคาที่เป็นธรรมแล้ว แต่ยังจะได้ความอิ่มใจที่ได้ช่วยเหลือเกษตรกรและผู้ค้าในตลาดให้มีรายได้เพิ่มขึ้น เป็นการกระตุ้นให้เกิดการใช้จ่าย สร้างรายได้แก่เกษตรกรและผู้ประกอบการรายย่อย ซึ่งจะช่วยสนองต่อนโยบายของรัฐบาลในการกระตุ้นเศรษฐกิจฐานรากด้วย” นายจุรินทร์ กล่าว
ทั้งนี้ กระทรวงพาณิชย์จะเข้าไปตรวจสอบราคาสินค้าในช่วงเทศกาลตรุษจีน โดยลงพื้นที่ไปตรวจสอบราคาสินค้าต่างๆที่เป็นส่วนจะต้องทำเครื่องเซ่นไหว้ในช่วงตรุษจีน ซึ่งในส่วนของ กทม.และปริมณฑล มีการจัดตลาดราคาพิเศษสำหรับสินค้าเซ่นไหว้ มี 10 ตลาด นอกจากนี้ ทั่วประเทศก็มีการจำหน่ายสินค้าในราคาที่เป็นธรรม โดยพาณิชย์จังหวัดได้เข้าไปตรวจสอบแล้ว เบื้องต้นยังพบว่าราคาโดยรวมเท่ากับปีที่แล้ว